“บล.โนมูระ” แนะซื้อ KKP เป้า 86บ. ชี้ Q2ฟันกำไร 1.4พันลบ.รับรายได้ค่าธรรมเนียม-สินเชื่อโต
“บล.โนมูระ” แนะซื้อ KKP เป้า 86 บ. ชี้ Q2 /61 ฟันกำไร 1.4 พันลบ. รับรายได้ค่าธรรมเนียม-สินเชื่อโต
21 มิ.ย. 2561

บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น KKP ในราคาเป้าหมาย 86 บาท/หุ้น หลังประเมินกำไรสุทธิไตรมาส 2/61 เติบโต 21% จากช่วงเดียวกันปีก่อนมาที่ระดับ 1.4 พันล้านบาท ซึ่งเป็นผลมาจากการเพิ่มขึ้นของสินเชื่ออสังหาริมทรัพย์ (Real estate) และ retail non-HP รวมถึงรายได้ค่าธรรมเนียมที่โตดี ทั้งจากฝั่งธนาคารและตลาดทุน
โดย KKP มีกลยุทธ์การเจาะตลาดใหม่ทั้งในส่วนของ Real estate และ retail non-HP ทำให้คาดการณ์ว่าสินเชื่อจะเติบโต หนุนกำไรสุทธิปี 2561 โต 7% เทียบกับปีก่อน โดยมีอัตราผลตอบแทนของเงินปันผล (dividend yield) สูงถึง 7%
อย่างไรก็ตาม คาดว่าในไตรมาส 3/61 จะกลับมาลดลงจากปีก่อนกดดันจากการตั้งสำรองที่เพิ่มขึ้น เพราะในไตรมาส 3/60 KKP ตั้งสำรองต่ำกว่าระดับปกติมากตามคุณภาพสินทรัพย์ที่อยู่ในเกณฑ์ดี แต่ในด้านการดำเนินงานหลักคาดยังทำได้ดีผลักดันจากสินเชื่อและรายได้ค่าธรรมเนียมเติบโตเด่น ส่งผลให้กำไรจากการดำเนินงานก่อนการตั้งสำรอง (PPOP) ยังโตกว่าปีก่อน และเพิ่มขึ้นจากไตรมาสก่อนตามสินเชื่อและรายได้ค่าธรรมเนียม